b"\n_START_ARTICLE_\nPeter Sivers\n_START_PARAGRAPH_\nPeter Sivers (Sivertz) (19. maj 1674 i Stade \xe2\x80\x93 10. maj 1740 i Sankt Petersborg) var en russisk s\xc3\xb8officer, bror til Gerhard Sivers._NEWLINE_Han var s\xc3\xb8n af kaptajn Johan Sivers (1646-1712) og Cornelia Schwens Sibartsdatter (1651-1711). Han havde faret til s\xc3\xb8s som ung, blev i 1700 dansk m\xc3\xa5nedsl\xc3\xb8jtnant, 1701 kadet, 1703 sekondl\xc3\xb8jtnant og l\xc3\xb8jtnant ved Kadetkompagniet. 10. maj 1704 fik han afsked efter ans\xc3\xb8gning og gik i russisk tjeneste, hvor han blev kaptajn, 1714 kommand\xc3\xb8rkaptajn og 1716 chef for en russisk eskadre, der skulle sendes til K\xc3\xb8benhavn for at samarbejde med den danske fl\xc3\xa5de (planen blev dog opgivet). 1719 blev han schoutbynacht, 1721 viceadmiral og 1728 admiral og pr\xc3\xa6sident i det russiske Admiralitetskollegium._NEWLINE_Peter Sivers fortsatte admiral Cornelis Cruys' v\xc3\xa6rk og st\xc3\xa5r sammen med denne som grundl\xc3\xa6ggerne af Ruslands fl\xc3\xa5de. Under kejserinde Anna faldt han i un\xc3\xa5de, og en kommission blev nedsat for at unders\xc3\xb8ge hans forhold. Sivers var formentlig ganske uskyldig, men 1732 blev han afskediget og forvist til sine godser i Finland. Sivers forblev tro mod Danmark og erkl\xc3\xa6rede under de politisk sp\xc3\xa6ndte tider 1725-26, at han ikke ville k\xc3\xa6mpe mod sit f\xc3\xa6dreland._NEWLINE_Han \xc3\xa6gtede 3. december 1706 Sophia Elisabeth von Numers (d\xc3\xb8d efter 1740 i Finland), datter af kaptajn von Numers og Lucretia von Knorring. Kejserinde Elisabeth sk\xc3\xa6nkede enken godset Exek\xc3\xa4ll i Finland._NEWLINE_Han er begravet i Hitola, Finland."